Regjie di Carlo Della Vedova e Luca Peresson
Entract Multimedia
Betacam/38 min.
2007
Toronto – Farcadice e va indevant cul documentari su Toronto (Canadà), cun chê tiere li che i furlans e i lôr dissendents, vie pai agns, a son stâts bogns di realizâ un vêr riscat economic e sociâl. Ce che al ven testemoneât tal film e je la evoluzion di une comunitât simpri plui numerose che a tacâ dai agns ’30 (ancje se i prins emigrants a partissin dal Friûl za tai ultins decenis dal ‘800), dopo vê vivût sul imprin in situazions no facilis par no dî tragjichis. Une comunitât che e je rivade a concuistâ un nivel socioeconomic di prin plan. I nevôts di chei che a jerin manovâi, muradôrs e fornasîrs, teracîrs o mosaiciscj vuê a son deventâts magari imprenditôrs, professioniscj, tecnics o professôrs universitaris cence dismenteâ cualchi politic di ponte.
Farcadice al è un progjet audiovisîf su la memorie de emigrazion furlane metût adun in colaborazion cu la Regjon Friûl Vignesie Julie. Al conte cinc realtâts, cinc musis diviersis di un secul di migrants: Colonia Caroya in Argjentine, Charleroi in Belgjiche, Umkomaas in Sud Afriche, Toronto in Canadà e il Friûl in Italie. I documentaris a son realizâts come diaris di viaç e a rapresentin une testemoneance impuartante che e met dongje la storie contade dai protagoniscj cu la documentazion storiche di fotos e di filmâts, vâl a dî ponts di viste paralêi e dut câs simultanis. Nol è un che al conte e nancje une vôs fûr cjamp: a contâ a son lis personis te lôr lenghe tradizionâl (il furlan) ma miscliçade, contaminade di agns di contats. Un lengaç, ancje fisic, che al puarte daûr i segns de storie e dai lûcs, une mape de vite e des esperiencis di chestis personis. Un viaç tal spazi e tal timp ae scuvierte dai dissendents di emigrants ancjemò une vore leâts ae lôr divignince.
Progjet e regjie: Carlo Della Vedova e Luca Peresson
Produzion: Entract Multimedia
Par viodilu
http://www.entract.it/project/progetto-farcadice/
Distribuzion
Entract Multimedia
entract@entract.it
fur_Latn ast_Latn bam_Latn unk fur_Latn fur_Latn fur_Latn ast_Latn fur_Latn zho_Hans fur_Latn ast_Latn eng_Latn